b'\n_START_ARTICLE_\nJegersberg\n_START_PARAGRAPH_\nJegersberg (J\xc3\xa6gersberg) er et stedsnavn p\xc3\xa5 Oddernes i Kristiansand. Navnet ble til da kj\xc3\xb8pmann Niels Winther Luth J\xc3\xa6ger (1772\xe2\x80\x931840) bygde opp industrien rundt Prestebekken. I 1809 fikk han festet de gamle kvernrettighetene fra Oddernes presteg\xc3\xa5rd, kvernhuset p\xc3\xa5 S\xc3\xb8dal, litt jord av presteg\xc3\xa5rden og et st\xc3\xb8rre omr\xc3\xa5de utmark av S\xc3\xb8dal. Dette omr\xc3\xa5det kalte han J\xc3\xa6gersberg.\n_START_SECTION_\nHistorie\n_START_PARAGRAPH_\nTo vannm\xc3\xb8llebruk ble oppf\xc3\xb8rt i 1812\xe2\x80\x931813. Disse ble en stor suksess, men vannmengdene var store nok til mer industri, og dette f\xc3\xb8rte til at J\xc3\xa6ger anla papirfabrikk i 1813\xe2\x80\x931814. Papirm\xc3\xb8llevannet (\xc3\x98vre Jegersbergvann) er naturlig nok en betegnelse som har sin bakgrunn i denne virksomheten._NEWLINE_Papirfabrikken ble en kortvarig aff\xc3\xa6re for J\xc3\xa6ger, og etter et par \xc3\xa5r ga han opp. Fabrikken ble solgt i 1816 til J\xc3\xa6gers egne folk \xe2\x80\x93 Cornelius M\xc3\xb8ller og Gudbrann Haagensen. De to startet ogs\xc3\xa5 et brennevinsbrenneri p\xc3\xa5 J\xc3\xa6gersberg, og drev i tillegg stampem\xc3\xb8lle._NEWLINE_I 1824 ble ogs\xc3\xa5 kornm\xc3\xb8llene solgt, og J\xc3\xa6gers eventyr p\xc3\xa5 Jegersberg var over._NEWLINE_Men industrien fortsatte p\xc3\xa5 Jegersberg. Den nye eieren het Iver Albrecht Dahm som startet bomullsspinneri og veveri. Deler av denne virksomheten ble senere til H\xc3\xb8ie fabrikker p\xc3\xa5 Mosby. Dahm utvidet ogs\xc3\xa5 virksomheten ved \xc3\xa5 anlegge et mekanisk verksted, og et dampbakeri._NEWLINE_Etter at J\xc3\xa6ger gikk konkurs, ble den store herreg\xc3\xa5rden p\xc3\xa5 Jegersberg overtatt av staten. I 1918 ble barnehjemmet Vaisenhuset Ebenezer flyttet fra Bakkeg\xc3\xa5rd til Jegersberg, og dette ble drevet helt fram til 1952, den siste tiden av Tormod og Solveig Marie Engebu. I 1953 ble g\xc3\xa5rden overtatt av Tormod Engebu, og senere av Jan-Martin og Bj\xc3\xb8rg Engebu. De har drevet med landbruk p\xc3\xa5 g\xc3\xa5rden i flere ti\xc3\xa5r. Siden ble driften lagt om til hestesenter._NEWLINE_Forsvaret disponerte omr\xc3\xa5det til \xc3\xb8velser og skytebanene var p\xc3\xa5 22 dekar. Disse ble sikret og ryddet i 2014 og 2015 og deretter ble hele Jegersberg p\xc3\xa5 7\xc2\xa0600 dekar lagt ut for salg. Milj\xc3\xb8direktoratet kj\xc3\xb8pte omr\xc3\xa5det for takst, 6,3 millioner kroner, i oktober 2015, og overdro det direkte og kostnadsfritt til Kristiansand kommune som friluftsomr\xc3\xa5de for allmennheten.\n_START_SECTION_\nJegersberg g\xc3\xa5rd rehabiliterings- og kompetansesenter\n_START_PARAGRAPH_\nJegersberg g\xc3\xa5rd rehabiliterings- og kompetansesenter for rusavhengige kom i stand etter initiativ fra Kristiansand kommune i 2007. I samarbeid med S\xc3\xb8rlandet sykehus, Knutepunkt S\xc3\xb8rlandet, naboen Universitetet i Agder, Fengselsvesenet, brukerorganisasjoner, ideelle organisasjoner, NAV, n\xc3\xa6ringslivet, Husbanken og fagbevegelse er dette tilbudet blitt en realitet.  Rehabiliteringssenteret er helt medikamentfritt og driver g\xc3\xa5rden med tamh\xc3\xb8ns og hester og eget ridesenter.\n_START_SECTION_\nTurterreng\n_START_PARAGRAPH_\nSkogen ved Jegersberg er et popul\xc3\xa6rt turterreng for byens befolkning og studentene ved universitetet. Store deler av den produktive skogen er vernet som naturreservat og landskapsvernomr\xc3\xa5de. Det er merkede stier og lysl\xc3\xb8yper fra g\xc3\xa5rden i retning Gill og \xc3\x98vre Jegersbergvann og gang og sykkelvei til dagsturhytta ved Kyrtj\xc3\xb8nn (\xc2\xabVaffelbua\xc2\xbb).'